ХьэтIохъущыкъуей хадэм сакурэ къыщокI
КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэмрэ «Налшык щыIэ зыгъэпсэхупIэмрэ паркхэмрэ я зэгухьэныгъэр» АУ-мрэ къыдаIыгъри, «Гу къабзэхэр» жылагъуэ зэгухьэныгъэм и жэрдэмкIэ ХьэтIохъущыкъуей хадэм сакурэ жыг лIэужьыгъуэхэр щагъэтIысащ.
Министерствэм, жылагъуэ зэгухьэныгъэм щыщхэр, паркым и лэжьакIуэхэр, школ №24-м щеджэ цIыкIухэм жыгыщIэ 25-рэ егугъуу хасащ. Мы Iуэхум щыгуфIыкIыу, гурыфIыгъуэшхуэ къызыхуихьахэм ящыщщ школакIуэхэр. Уеблэмэ, абыхэм яхэтт япон фащэкIэ (киманокIэ) хуэпахэри. ДяпэкIэ а щIыпIэм блэкIыху ахэр иригушхуэу я благъэхэм, ныбжьэгъухэм ирагъэлъагъунущ ягъэтIыса жыгыщIэ тхьэIухудхэр.
Балией жыгхэр ПащIэ Бэчмырзэрэ Мечиев Кязимрэ я фэеплъ сынхэм и гупэм щыхасащ. А щIыпIэр хэплъыхьауэ, дыгъапIэу къыхахащ, къэкIыгъэхэр нэхъыфIу хэхъуэн, заужьын папщIэ. Гъэ къакIуэ абыхэм я лъабжьэм тетIысхьэпIэ цIыкIухэр щIагъэувэнущ, гукъыдэж зиIэ дэтхэнэри зи гулъхэр дахэу зэрытIэпIыкI жыг тхьэIухудхэм я щIагъым зыщагъэпсэхун хуэдэу.
Республикэм, уеблэмэ Кавказ Ищхъэрэм и зыгъэпсэхупIэ нэхъ дахэхэм ящыщщ ХьэтIохъущыкъуей хадэр. Къыхэгъэщыпхъэщ ар мы гъэм илъэс 90 зэрырикъур. «Гу къабзэхэр» жылагъуэ зэгухьэныгъэм хэтхэм быдэу я фIэщ мэхъу, сакурэ дахэхэм республикэм щыпсэухэм къищынэмыщIауэ, Налшык зыгъэпсэхуакIуэ къахуеблагъэ дэтхэнэри зэрыщыгуфIыкIынур.
Пщыгъуэш Iэсият.
